DJ BoBo

**Peter René Baumann**, cugnusüü cumè **DJ BoBo** (Kölliken, 5 genar 1968) l'è 'n cantànt, cumpusitùr e balarìn svizzer.
L'è vün dij poch cantànt del gener Eurodance che fìn a incöö gh'han publicàa cunt succèss dij disch vün adree a l'olter. Per 'sta resùn chì l'è ciamàa daj sò fan "King of Dance", anca se i sò canzùn in dij ültim temp gh'han denter anca müsica pop e rock. In de la sò müsica mèt insèmm pop e dance.

## Cariera

### I primm temp

In dij ànn Vutanta Peter René Baumann gh'ha scuèrt la sò passiùn per la müsica e in del 1985 l'è nàa a fà 'l DJ in de la cà dij giùvin "Tuchlaube" de Aarau. El sò nòmm d'art l'era la sò firma che'l duperàva quand fasèva i disègn sül mür: a sentì lüü se gh'ha ispiràa da persunàgg dij fümètt "Bobo, el re dij evasiùn".
Gimò l'an dopu l'è rivàa segund in del campiunàa svizzer de DJ.
El gh'èva anca la passiùn per la breakdance, che gh'ha imparàa in d'üna discoteca dal sò manager d'incöö Oliver Imfeld.
In dij ànn dopu l'è diventàa DJ de mestee in dij discotech "Don Paco" de Wohlen (1986 e "Hazyland" (incöö "The Loft") de Lucerna (1990-1991).
In quej temp lì gh'han fàa la pruposta de fà el sò primm CD singul. In del 1989 l'è venüü föra in dij negòzi ca canzùn *I Love You*: la vùs de dòna l'èra de Sandra Studet, che dopu la gh'ha lauràa in de la televisiun cumè muderatrìs. Oltri düü canzùn hin venüü föra in del 1991: *Ladies in the House* e *Let's Groove on*.
Intant DJ BoBo laurava cumè DJ resident in de la discoteca "Oxa" de Zurigh e 'na quaj vòlta nàva in olter discotech cunt i sò canzùn. In quej temp lì gh'eran anca insèmm a lüü in dij seràdi i balarìn Kurt Burger ("Curtis") e Daniel Burkart ("Dani"), che anca incöö fan part del corp de bal de DJ BoBo e prugèten i turné, Burger aj cureografij e Burkart a la realisaziùn de la grafica e dij scenografij.

### 1992-1994: ''Somebody Dance With Me''

La canzùn dopu, *Somebody Dance With Me*, l'è stàda fàda per la prima vòlta in d'ün stüdi de registaziùn prufesiunàal, insèmm al famùs ingegnèr del sùn Axel Breitung, che anca incöö el culàbura a scriif e fà canzùn. Gimò a la prima esibiziùn in de la discoteca "Oxa" la gh'ha avüü succèss e l'è nàda in gir per tütta la Svizzera. El 10 genar 1993 la canzùn l'è nàda denter in de la hit parade svizzera a la 36ª pusiziùn e'l 14 marz 1994 l'è rivàda al nümer 1. I apariziùn de DJ BoBo insèmm a Curtis, Dani ed a la cantànt Emel Aykanat (la vùs de dòna de la canzùn) in dij olter discotech svizzer eren diventàa ün frach.
La cà discugrafica tedesca "EAMS" la gh'ha purtàa la canzùn anca in Germania, in duvè l'8 giügn 1994 l'è entràda al nümer 32 de la hit parade. L'interèss per DJ BoBo l'èra cresüü e l'era suvent in sü giurnàj cumè "Bravo" e "Popcorn".
In de l'estàa 1993 la cà discugrafica del cantànt americàn Rockwell gh'ha fàa causa perchè segund lee el riturnèll de *Somebody Dance With Me* l'èra quasi l'istèss de
la canzùn *Somebody's Watching Me*. A la fin i se gh'han metüü d'acordu föra dij tribunaj.
In de l'autün 1993 l'è vegnüü föra anca el primm album, *Dance With Me*, fàa in 200 ur insèmm ad Axel Breitung; gh'han pigliàa part anca Gutze Gautschi e Mark Wyss, de la casa discugrafica "Fresh Music". 'St'album chì gh'aveva denter anca i canzùn *Keep on Dancing!*, *Take Control* ed *Everybody*, che gh'ha avüü succèss in de l'estàa 1994.
El tour "Mega Dance Festival" gh'ha purtàa DJ BoBo in gir per la Germania insèmm ad olter artist de la müsica Eurodance cumè Haddaway ed i Culture Beat. Dürant 'sti cuncert chì Baumann gh'ha cugnusüü la sò miee d'incöö, Nancy Rentzsch, che la cantàva per Haddaway e che la culaburàva cunt el prugèt müsicàal 3-o-matic.

### 1994-1996: ''There Is a Party'' e ''Just for You''

Giamò in de l'autün 1994 l'è vegnüü föra el segund album, *There Is a Party*; la prima canzùn tiràda föra l'è stàda *Let the Dream Come True*; in pü gh'èren denter anca *Love Is All Around*, *There Is a Party* e *Freedom*.
In de l'autün 1995 DJ BoBo gh'ha tacàa a girà in Europa per la prima vòlta cunt ün tour tücc sò; i cuncert èren fàa in strutùri de 2.000-4.000 post e al'inizi gh'era l'esibiziùn dij Backstreet Boys, che in quij temp èren minga cugnusüü.
Semper in de l'autün 1995 l'è stàa publicàa el terz album, *Just for You*, che gh'aveva denter quaj remix dij sò canzùn e la sò prima balàda, *Love Is the Price*, publicàda anca cumè singul e presentàda in de la trasmissiùn televisiva "Wetten, dass...?".
In del setember 1996 el nòmm de DJ BoBo l'èra in del prugrama d'avertüra dij cuncert de l'"HIStory Tour" de Michael Jackson fàa a Praga, Budapest, Bucarest, Musca e Varsavia: 'sti cuncert chì èren stàa seguìi anca da 150.000 persuni.

### 1996-1997: ''World in Motion''

In utuber 1996 DJ BoBo gh'ha publicàa el sò quart album, *World in Motion*, cunt i canzùn *Pray*, *Respect Yourself*, *It's My Life* e *Shadows in the Night* (insèmm a la Vienna Symphonic Orchestra Project). De 'st'album chì gh'ha vendüü 300.000 disch cunt la cupertina tridimensiunàal, fàda in del Musée dij Egizi de Berlìn da Igor Tillmann, fotograf specializàa in 'sti rob chì.
Prima de fa vegnì föra el disch, DJ BoBo gh'ha tacàa a lìt cunt la "Fresh Music" e l'è nàa via per creà la sò növa cà discugrafica, la "Yes Music". Dopu Gutze Gautschi e Mark Wyss gh'hann fàa dij publicaziùn cunter el succèss de DJ BoBo (növa ediziùn de *Dance with Me* e'l liber *Die vergessene Jahre*, che'l vör dì "I ànn desmentegàa").
El tour "World in Motion" l'è partìi in de l'autün 1996 cunt adree quater camion a rimorchi e 50 persùni; in pü, in del prugrama d'avertüra, cantàven i *NSYNC de Justin Timberlake, ch'i èren cugnusüü gnanca amò. El primm cuncert in Svizzera l'è stàa fàa in del stàdi cuvèrt de Zurigh-Oerlikon; el 20 utuber 1996 tücc i post hinn stàa vendüü: per i artist svizzer el sucedeva minga dal cuncert dij Krokus del 1982. Dopu quel dì tücc i tour de DJ BoBo se fèrmen almanch üna vòlta in quel sitt lì.

### 1998-1999: ''Magic''

El quint album, *Magic* l'è vegnüü föra in de l'april 1998, e gh'aveva i singul *Where Is the Love* e *All Around the World*. In de l'autün 1998 l'è iniziàa el tour "Magic", che gh'aveva ün palch cumè ün paes ed üna pedana de 15 meter che la nàva in mèzz a la gent.
In quel temp lì l'è stàa publicàa anca el CD "Tour Edition" de *Magic*, che gh'aveva denter anca la növa canzùn *Celebrate*.
In del marz 1999 l'è vegnüü sül mercàa el disch *www.djbobo.ch - The Ultimate Megamix '99*, cunt denter vint canzùn ligàa insèmm.
In del giügn 1999 gh'è stàa la versiùn a l'avert del tour "Magic" in cinch sitt.

### 1999-2000: ''Level 6'' e ''Mystasia''

Quand l'èra adree a fà el sò tour "Magic" DJ BoBo lauràva gimò al sò nööf album, *Level 6*, publicàa in de l'utuber 1999. Gh'hann tiràa föra i singul *Toghether* e la balàda *Lies*. Per la prima vlta gh'ha culaburàa cunt oltre prudutùr: trìi canzùn (*Last Dy of 1999*, *Best of My Life* e *Nightfly*) hinn stàa registràa a Goteborg cunt Jonas Berggren dij Ace of Base. La cà discugrafica vurèva *Nightfly* cumè prima canzùn de *Level 6*, ma DJ BoBo gh'ha dìi de no; *Nightfly* l'è stàda inscì tiràda via da la tracklist de *Level 6* e publicàda dumà in del 2002 cumè bonus track de l'album *Celebration*.
El tour "Mystasia" l'è iniziàa in del dicember 1999 e gh'aveva cinch scenari diferent.

### 2001: ''Planet Colors''

La preparaziùn de 'st'album chì l'è iniziàda gimò in del magg 2000, quand l'èra stàa dumandàa ai fans dal sò sitt internet qual canzùn de succèss dij ann Vutanta vurèven in del nööf disch. A la fin la canzùn l'èra *What a feeling*, che l'è stàda registrada cunt la cantànt uriginàal, Irene Cara. Insèmm a lee DJ BoBo gh'ha presentàa la canzùn in del prugrama "Wetten, dass...?".
L'album *Planet Colors* l'è stàa publicàa in del febrar 2001 e gh'aveva denter anca i canzùn *Hard to Say I'm Sorry* e *Colors of Life*.
El tour "Planet Colors", che gh'aveva quater scenugrafij diferent, gh'ha purtàa DJ BoBo in gir per i pussee grand palazzètt de la Germania e de la Svizzera. In del prugrama d'avertüra gh'èren i No Angels e Marque.

### 2002: ''Celebration''

In del 2002 DJ BoBo festegiava i sò des ann de cariera a grand livèll. In de l'album *Celebration* gh'èren denter la növa versiùn de la canzun dij Kool & The Gang cunt l'istess nomm ed olter toch de DJ BoBo in part refàdi da olter cantànt cumè Melanie Thornton, Gölä, Emilia ed ATC. Ün pàr de canzùn cumè *Somebody Dance With Me* e *Pray* hinn vegnüü föra cunt üna "versiùn 2002".
El spetacul "Celebration" l'è stàa fàa in de l'april 2002 a l'Arena de Oberhausen, in Germania; i èren stàa invitàa ün frach de cantànt e dopu 'stu cuncèrt chì gh'è minga stàa ün tour.
El segund cuncèrt del 2002 l'è stàa fàa a Ulan Bator, in Mungolia, in duvè DJ BoBo l'è stàa el primm artista ucidentàal a cantà in del stàdi centràa de la cità, dinànz a'n frach de spetadùr. Anca se DJ BoBo gh'aveva minga publicàa i sò CD in Mungolia, el sò succèss l'èra rivàa anca lì cunt la difusiùn dij "bootleg".

### 2002-2004: ''Chihuahua'' e ''Visions''

La Coca Cola Spagna vurèva 'na canzùn per la sò rèclame de l'estàa 2002, a cundiziùn che la füss prunta in des dì e mandàda in furmàa MP3; DJ BoBo gh'ha mandàa la canzùn mambo *Chihuahua*, che dopu l'è stàda dàda ai radio: in poch temp l'è rivàda al primm post dij classifich spagnöö e messicàn.
In quel temp lì DJ BoBo l'èra adree a preparà el sò nööf album *Visions*. A l'inizi de genar 2003 l'è vegnüü föra el primm singul, *I Believe*, che l'èra denter in del disch inèmm a *Let's Come Together (We Are Family)* ed a la canzùn uficiàal dij Campiunàa Mundiaj de Sci Alpìn 2003, fàa a Sankt Moritz.
El tour "Visions" l'è cuminciàa in del magg 2003 e gh'aveva trìi scenari diferent. La roba növa del tour l'èra la "band": per la prima vòlta sunàven dal vif la part pussee granda dij canzùn cunt strument musicaj cumè chitàra, baterìa, percussiùn, tastèri e bass; la vùs de dòna l'era anca amò in playback, ma i vùs de òm èren dal vif da la fìn dij ànn Nuanta.
El segund singul l'è stàa anca in Svizzera *Chihuahua*, che l'è diventàda la canzùn pussee vendüda e la hit de l'estàa 2003. Anca in Francia *Chihuahua* l'è stàda duperàda cumè canzùn de la rèclame Coca Cola, la hit de l'estàa 2003 e la canzùn pussee vendüda (750.000 disch) per vündes setimànn. *Chihuahua* gh'ha avüü succèss anca in Italia e in de la Republica Ceca, in duvè l'è rivàda in segunda pusiziùn in tücc düü i sitt. In de l'autün 2003 l'è stàda publicàda anca in Gran Bretagna (36m post) e Irlanda (11m post), e dopu anca in Australia e Giapun. In Svizzera l'è vegnüda föra 'na versiùn techno-remix ed anca 'n'album ciamàa *Chihuahua*, cunt denter i succèss d'estàa de DJ BoBo.
In de l'autün 2003 l'è stàa publicàa el disch *Live in Concert*, el primm album dal vif de DJ BoBo.
In del 2004 DJ BoBo se gh'ha ritiràa a preparà el sò nööf disch.

### 2005: ''Pirates of Dance''

Gimò a fìn de nuvember 2004 DJ BoBo gh'ha preparàa quaj canzùn növa e anca i scenugrafij del sò tour quand gh'èra ün showcase a Engelberg: l'argument del tour l'èra i piràa, e alura el palch pareva 'na nàaf dij piràa cunt quatter sceni diferent; la "nàaf", lunga 32 meter e larga 10, la nàva in mèzz a la gent.
L'album *Pirates of Dance* l'è stàa publicàa in del febrar 2005 e gh'aveva denter la canzùn cunt l'istèss nòmm ed anca *Amazing Life*.
El tour "Pirates of Dance" l'è iniziàa in de l'april 2005 e l'è nàa in gìr per la Svizzera, la Germania e la Pulonia; düü cuncèrt hinn stàa fàa in Francia a Disneyland Paris. In del prugràma d'avertüra gh'èren Nicole da Silva e i Virus Incorporation, che fasèven part anca del spetàcul principàal cumè grüpp acrubatich.

### 2006: ''Greatest Hits''

Anca se DJ BoBo gh'aveva gimò publicàa ün CD de remix e ün disch per festegià i sò des ànn de cariera, in del febrar 2006 l'è vegnüü föra el sò primm *Greatest Hits*. Cumè primm singul l'è stàa tiràa föra *Secrets of Love*, cantàa insèmm a Sandra, che l'è stàda anca a l'ultim cuncèrt del tour "Pirates of Dance".
El 1 agust 2006, dì de la festa naziunàal svizzera, DJ BoBo gh'ha fàa ün cuncèrt speciàal "Greatest Hits"; i bigliètt per 'stu spetàcul chì èren vendüü dumà insèmm a l'album *Greatest Hits*, e alura l'è stàa ciamàa anca el "cuncèrt del ringraziament". DJ BoBo vureva che la gent la venìss vestìda de russ in de la part sura, perchè 'l palch pareva 'na crùs bianca: inscì tücc insèmm fasèven la bandera svizzera.

### 2007: Eurofestival

Quand l'èra nàa in ün prugràma de la televisiùn svizzera in de l'utuber 2006 DJ BoBo gh'ha dìi che vurèva presentàss cumè rapresentant de la Svizzera a l'Eurofestival 2007 de Helsinki. I Svizzer gh'hann dìi de sì e DJ BoBo gh'ha presentàa 'na canzùn a la giuria.
A la metà de dicember 2006 la giuria la gh'ha ametüü la sò canzùn *Vampires Are Alive* a l'Eurofestival 2007 cumè rapresentant de la Svizzera. El singul l'è vegnüü föra in Svizzera el 9 marz 2007 e in del rest d'Europa el 20 april 2007, ma l'è stàa buicutàa da quaj radio. L'Aleansa Evangelica gh'ha dumandàa de müdà el test de la canzùn u de ritiràla adiritüra perchè periculusa per i giùvin; cunt üna petiziùn i cristiàn preucupàa e l'Uniùn Demucratica Federàal gh'hànn tiràa sü 49.083 firmi per fà ritirà la canzùn; in pü i se gh'ha apelàa al Cunsili Federàal per salvà la pàas püblica . Ma 'l 25 marz 2007 la canzùn l'è rivàda al segund post de la clasifica svizzera. El Cunsili Federàal per rispùnd a la petiziùn se gh'ha riferìi a la libertà d'opiniùn, a l'autonomia de la giuria e a la libertà dij operi de la ment: alura se pudèva minga ritirà la canzùn.
Üna giuria inglesa la pensava che *Vampires Are Alive* la rivàss al segund post de l'Eurofestival, ma la canzùn le rivàda dumà ventesima e l'è stàda eliminàda in dij semifinaj. DJ BoBo gh'ha cumentàa l'eliminaziùn cunt la pruposta de müdàa el regulament de la gara.

### 2008: ''Vampires''

L'album *Vampires* l'è stàa publicàa el 11 magg 2008 e gh'aveva denter i singul *Vampires Are Alive*, *We Gotta Hold On* e *Because of You*.
Gimò a la fin de nuvember 2007 DJ BoBo gh'ha presentàa el sò nööf tour a l'Europa-Park de Rust; el tour "Vampires Are Alive" l'è iniziàa a la fin de april 2008 e gh'aveva in del prugràma de avertüra i Room2012 e in quaj sitt anca i Magic Artists.
La prima part del tour l'è finìda a Erfurt el 29 magg 2008 perchè iniziàven i campiunàa d'Europa de balùn in Svizzera e Austria.
La segunda part l'è cuminciàda a Ginevra el 6 setember 2008. Dal 25 utuber al 2 nuvember DJ BoBo l'è nàa a l'Halloween Festival, in duvè gh'hann fàa vedè i imàgin pussee impurtant del cuncèrt a l'Europa-Park. L'ultim sitt del tour l'è stàa a Berna ai primm de nuvember 2008, in duvè gh'ha festegiàa la fìn del tour e l'inauguraziùn de la "PostFinance Arena". Per 'stu tour chì gh'ha vendüü pussee de 150.000 bigliètt.
In de l'april 2008 l'è stàapublicàa el singul *Olé Olé*, tiràa föra de l'album *Olé Olé - The Party*. El singul gh'aveva minga 'n videoclip ma l'è rivàa l'istess a la 12a pusiziùn de la hit parade svizzera e a la 58a de quèla tudesca.

### 2010: ''Fantasy''

In del febrar 2010 l'è vegnüü föra l'album *Fantasy*, cunt denter el singul *Superstar*. Per presentà el sò disch, DJ BoBo l'ha fàa dij cuncert riservàa a poca gent: a Speyer, Lipsia, Berlin, Amburgh e Zurigh in febrar 2010, a St. Anton e Monach de Baviera in marz 2010.
El tour "Fantasy" - el 12m de DJ BoBo - l'è cuminciàa in de l'estaa 2010 e l'è nà in gir per la Germania e la Svizzera; la gh'èra stàda l'anteprima el 21 e'l 28 nuvember 2009 a l'"Europa-Park" de Rust, in duvè l'è stàa fàa el videoclip de *Superstar*. In mezz al palch - granda 14,5 X 12,5 meter - gh'èra üna statua gigantesca de Buddha cunt sès brasc. Da questa tournée la canta dal viif Jane Bogaert.

## Vita privàda

Peter René Baumann l'è cresüü a Kölliken, in del Cantùn Argovia, dumà cunt la sò mama: el so pà l'è turnàa in Italia (el sò Paes) quand lüü l'èra gnanca amò nasüü. Quand l'era ün giuvinòt giugava al balùn e l'è stàa anca el capitàn de la sò squadra. I sò primm danee i gh'ha guadagnàa a cürà el camp de balùn de l'FC Kölliken, danee che dopu faseva föra in discotech e muturètt. In del 1984 gh'ha iniziàa a fà la scöla de ofelee e prestinee, che gh'ha finìi cunt succèss.
El gh'ha cugnusüü el sò pà dumà in del 2001; anca incöö gh'hann dij rapòrt.
DJ BoBo gh'ha la cà in del Cantùn Lucerna, in duvè el vìif insèmm a la sò segunda miee Nancy Renztsch, che la laùra in del sò staff e che in dij ànn Nuanta gh'ha cantàa in del prugètt 3-o-matic. I gh'hann düü bagaj.
Da l'utuber 2006 DJ BoBo l'è ambasciatùr del Prugrama Alimentàar dij Naziùn Ünìi, e per 'stu prugètt chì gh'ha fàa el sò primm viàgg in Etiopia in de l'april 2007 e in Kenya in de l'utuber 2009.

## Premi

DJ BoBo gh'ha vingiüü pussee de 260 disch de or e 28 disch de plàtin in tücc el mund, gh'ha fàa nà 31 canzùn in dij hit parade e l'è stàa premiàa des vòlt cunt el "World Music Award" cumè "Artista svizzer che gh'ha vendüü pussee disch in del mund".
In de la metà dij ànn Nuanta gh'ha vingiüü ün frach de "Bravo Otto" cumè cantànt pussee bràaf o spetàcul pussee bèll; in del 2002 gh'hann dàa l'"Ehren-Otto" ("Otto d'Unur") cumè artista de l'ànn.
In del 2006 i gh'hann dàa ün disch de diamànt perchè gh'ha vendüü ün miliùn de CD in Svizzera. In de la sò cariera DJ BoBo gh'ha vendüü pussee de 14 miliùn de disch.

## Spetàcul

I tour de DJ BoBo vègnen fàa cunt ün frac de atenziùn e ghe vöör 'n annètt bun per prugetàj. I vègnen semper fàa 'n ànn sì e 'n ànn no.
A cumincià dal tour "Visions" del 2003, suna dal viif ün grupp de musicist. La formaziùn l'è furmàda da Alex Vesper (bateria), Andreas Sigrist (chitara), Pierangelo Crescenzio (bass) e Thomas J. Gyger (tastée); üna völta gh'èren Phil Dankner (tastée), Zlatko Perica (chitara) e Hilko Schomerus (percussiùn). Dal 1998 insèmm a DJ BoBo cantava in dij cuncert dal viif Anthony "Tone" Moriah; dopu che l'è mort, in del 2009, l'è stàa rimpiazzàa da Jane Bogaert, che la cantava giamò in quaj cuncert de DJ BoBo.

## Disch

### Singul

* *I Love You* (1989)
* *Ladies in the House* (1991)
* *Let's Groove On* (1991)
* *Somebody Dance With Me* (1992)
* *Keep on Dancing* (1993)
* *Take Control* (1994)
* *Everybody* (1994)
* *Let the Dream Come True* (1994)
* *Love Is All Around* (1995)
* *There Is a Party* (1995)
* *Freedom* (1995)
* *Love Is the Price* (1996)
* *Pray* (1996)
* *Respect Yourself* (1996)
* *It's My Life* (1997)
* *Shadows of the Night* (1997) cunt la Vienna Symphonic Orchestra Project
* *Where Is Your Love* (1998)
* *Around the World* (1998)
* *Celebrate* (1998)
* *Together* (1999)
* *Lies* (1999)
* *What a Feeling* (2001) cunt Irene Cara
* *Hard to Say I'm Sorry* (2001)
* *Way to Your Heart* (2001)
* *Colors of Life* (2001)
* *Celebration* (2002)
* *I Believe* (2003)
* *Chihuahua* (2003)
* *One Vision One World* (2003)
* *Pirates of Dance* (2005)
* *Amazing Life* (2005)
* *Secrets of Love* (2006) cunt Sandra
* *Vampires Are Alive* (2007)
* *We gotta Hold On* (2007)
* *Because of You* (2007)
* *Olé Olé* (2008)
* *Superstar* (2010)

### Album

* *Dance with Me* (1993)
* *There Is a Party* (1994)
* *Just for You* (1995)
* *World in Motion* (1996)
* *Magic* (1998)
* *The Ultimate Megamix '99* (1999)
* *Level 6* (1999)
* *Planet Colors* (2001)
* *Celebration* (2002)
* *Visions* (2003)
* *Chihuahua* (2003)
* *Live in Concert* (2003)
* *Pirates of Dance* (2005)
* *Greatest Hits* (2006)
* *Vampires* (2007)
* *Olé Olé - The Party* (2008)
* *Fantasy* (2010)

## Video e DVD

* *Das Live Video* (1994)
* *Live on Stage* (1995)
* *World in Motion* (1997)
* *Magic - The Show* (1998)
* *Mystasia* (1999)
* *The Videos & Making of* (2000)
* *Planet Colors - The Show* (2001)
* *Celebration - The 10th Anniversary Show* (2002)
* *Visions - Live in Concert* (2003)
* *Remember Hazyland* (2003)
* *Pirates of Dance - The Show* (2005)
* *Greatest Hits* (2006)
* *Vampires Alive - Making the Show* (2008)
* *Vampires Alive - The Show* (2008)
* *Fantasy - Making the Show* (2010)
* *Fantasy - The Show* (2010)

;Publicàa cunt la sò cà editrìis:
* *Specials Volume 1* (2006)
* *The Videos & Making of Part 2* (2006)

## Liber

* *DJ BoBo - Gestatten, René Baumann* (2000, biugrafia uficiàal)
* *DJ BoBo - Die vergessenen Jahre* (publicàa dai prudutùr del prìmm album)
* *DJ BoBo - Der Star mit der Mega-Power*
* *DJ BoBo - Magic Moments* ("EarBook" cunt 4 CD/DVD)

## Film e spetàcul televisìif

* *Handyman* (Svizzera, 2006): DJ BoBo va al casting de "Be a Star" cumè "René Baumann de l'Argovia" e'l canta la sò canzùn *There Is a Party*; ma el ciàpen minga
* In de la versiùn tudesca del film *Beverly Hills Chihuahua* DJ BoBo dùpia el càn chihuahua Montezuma
* In de l'estàa 2009 DJ BoBo presenta el sò prugràma televisìif "Germany's Next Showstars" sü Pro7. DJ BoBo l'è in de la giuria insèmm a Verona Pooth e Elton. La canzùn d'avertüra l'è *Take Me to the Top* de DJ BoBo.

## Varij

In de la part dedicàda a la Svizzera del "Miniatur-Wunderlands" de Amburgh l'è stàa fàa in piscinìn ün cuncèrt del tour "Vampires Are Alive".

## Funt



## Culegament de föra

* Sitt internet uficiàal
* Sitt internet de DJ BoBo sü Myspace